stanford-oval/wikipedia huggingface dataset:
เร็ว..แรงทะลุนรก ฮ็อบส์ & ชอว์
เรื่องย่อ

ทีมสายลับ MI6 นำโดยแฮตตี ชอว์บุกยึด "เกล็ดหิมะ" ไวรัสร้ายแรงที่สามารถตั้งโปรแกรมให้คร่าชีวิตผู้คนได้หลายล้านจากอีทีออน องค์กรก่อการร้าย แต่ระหว่างปฏิบัติการ ทีมถูกขัดขวางโดยบริกซ์ตัน คนของอีทีออนที่ได้รับการพัฒนาจนมีสมรรถภาพเหนือมนุษย์ ทำให้แฮตตีต้องฉีดไวรัสเข้าตัวเองแล้วหลบหนี ด้านบริกซ์ตันจัดฉากให้ดูเหมือนแฮตตีทรยศทีมตัวเองแล้วขโมยไวรัส
ด้านหนึ่ง ลุค ฮ็อบส์ เจ้าหน้าที่ DSS และเด็คการ์ด ชอว์ อดีตหน่วยรบพิเศษสหราชอาณาจักร ได้รับข้อมูลเกี่ยวกับเกล็ดหิมะ และได้รับมอบหมายให้ร่วมมือกันตามไวรัสกลับมา ฮ็อบส์พบตัวแฮตตีแล้วพาตัวมาที่ที่ทำการ CIA ก่อนเด็คการ์ดจะตามมาแล้วเผยว่าตนเป็นพี่ชายของแฮตตี แต่ไม่นานหลังจากนั้น บริกซ์ตันและทีมบุกเข้ามาลักตัวแฮตตีไปโดยมีฮ็อบส์และเด็คการ์ดขัดขวาง ฮ็อบส์ เด็คการ์ดและแฮตตีขับรถหลบหนีบริกซ์ตัน ก่อนจะทำให้บริกซ์ตันเสียหลักชนเข้ากับรถโดยสารสองชั้น
ฮ็อบส์ เด็คการ์ดและแฮตตีไปพบ ดร. อันเดรโก ผู้สร้างเกล็ดหิมะเพื่อหาวิธีสกัดไวรัสออกจากตัวแฮตตี แต่อันเดรโกกล่าวว่ามี 2 วิธีคือต้องฆ่าแฮตตีหรือใช้เครื่องสกัดที่ตอนนี้อยู่ในศูนย์ของอีทีออน ทั้งสามจึงลอบเข้าไปในศูนย์อีทีออนแล้วชิงเครื่องสกัดมาได้โดยมีบริกซ์ตันไล่ตาม หลังจากพบว่าเครื่องสกัดเสียหาย ฮ็อบส์เสนอให้ไปตั้งหลักที่ซามัว ที่นั่นทั้งสามพบกับครอบครัวของฮ็อบส์และฮ็อบส์ขอให้โจนาห์ พี่ชายที่ห่างเหินมานานจากความขัดแย้งในอดีต ช่วยซ่อมเครื่องสกัดให้
บริกซ์ตันและทีมตามมาที่ซามัว และปะทะกับทั้งสามและครอบครัวของฮ็อบส์ ด้านหนึ่ง โจนาห์ซ่อมเครื่องสกัดได้สำเร็จและเริ่มกระบวนการสกัดไวรัสออกจากตัวแฮตตี ระหว่างที่ปะทะกัน บริกซ์ตันพาตัวแฮตตีขึ้นเฮลิคอปเตอร์โดยมีฮ็อบส์และเด็คการ์ดไล่ตาม ทั้งสองใช้โซ่ดึงจนเฮลิคอปเตอร์ตก ก่อนฮ็อบส์และเด็คการ์ดจะร่วมกันสู้กับบริกซ์ตัน เมื่อไวรัสถูกสกัดออกจากตัวแฮตตีได้สำเร็จ บริกซ์ตันถูกผู้นำอีทีออนสั่งทำลายระบบและตาย ภาพยนตร์จบลงเมื่อทั้งสามฉลองชัยชนะ
ในฉากกลางและหลังเครดิตหลายฉาก ฮ็อบส์พาซาแมนธา ลูกสาวมาเยี่ยมครอบครัวที่ซามัว, เด็คการ์ดและแฮตตีคุยกันเรื่องพาตัวแม็กดาลีน ชอว์ แม่ของทั้งคู่หนีออกจากคุก, ฮ็อบส์ได้รับโทรศัพท์จากล็อก เจ้าหน้าที่ CIA ที่เคยมอบภารกิจติดตามเกล็ดหิมะและพบว่ายังมีไวรัสที่ร้ายแรงกว่าเกล็ดหิมะ, ฮ็อบส์แจ้งตำรวจให้ไปล้อมจับเด็คการ์ดด้วยนามแฝง "Hugh Janus"
นักแสดง

บทความหลัก: รายชื่อตัวละครในเดอะฟาสต์แอนด์เดอะฟิวเรียส
ดเวย์น จอห์นสัน รับบท ลุค ฮ็อบส์
เจสัน สเตธัม รับบท เด็คการ์ด ชอว์
ไอดริส เอลบ้า รับบท บริกซ์ตัน
วาเนสซา เคอร์บี รับบท แฮตตี ชอว์
อีซา กอนซาเลซ รับบท มาดาม เอ็ม
เฮเลน เมียร์เรน รับบท แม็กดาลีน ชอว์
ไรอัน เรย์โนลส์ รับบท ล็อก
การผลิต > การพัฒนา

ในเดือนพฤศจิกายน ค.ศ. 2015 วิน ดีเซลประกาศในการสัมภาษณ์กับ Variety ว่าภาพยนตร์ภาคแยกของ The Fast และ Furious อยู่ในช่วงเริ่มต้นของการพัฒนา ในเดือนตุลาคม ค.ศ. 2017 ยูนิเวอร์แซลพิกเจอส์ประกาศภาพยนตร์แยกออกที่มีตัวเอกคือลุค ฮ็อบส์และเด็คการ์ด ชอว์และกำหนดวันออกฉาย วันที่ 26 กรกฎาคม ค.ศ. 2019 โดยคริส มอร์แกนทำหน้าที่เขียนบท Variety รายงานว่าเชน แบล็กกำลังพิจารณาที่จะกำกับภาพยนตร์เรื่องนี้ การประกาศเรื่องภาพยนตร์ภาคแยกได้รับการวิพากษ์วิจารณ์จากไทรีส กิบสัน ว่าทำให้ เร็ว..แรงทะลุนรก 9 ต้องเลื่อนออกไปอีกหนึ่งปี ในเดือนกุมภาพันธ์ ค.ศ. 2018 เดวิด ลิทซ์ ผู้กำกับ เดดพูล 2 เข้าสู่การเจรจาเพื่อกำกับภาพยนตร์ ในเดือนเมษายน ค.ศ. 2018 ลิทซ์ได้รับการยืนยันว่าเป็นผู้กำกับภาพยนตร์และเพิ่มเดวิด ชิเนแมนน์เป็นผู้ออกแบบการผลิต
การผลิต > การคัดเลือกนักแสดง

ในเดือนกรกฎาคมปี ค.ศ. 2018 วาเนสซา เคอร์บี ได้รับบทเป็นตัวแทน MI6 และน้องสาวของชอว์ พร้อมกับ ไอดริส เอลบ้า เพื่อรับบทวายร้ายหลักในภาพยนตร์เรื่องนี้ ในเดือนตุลาคม ค.ศ. 2018 เอ็ดดี้ มาร์ซาน เข้าร่วมการคัดเลือกนักแสดงของภาพยนตร์เรื่องนี้ ในเดือนพฤศจิกายน ค.ศ. 2018 อีซา กอนซาเลซ เข้าร่วมกับทีมนักแสดง ในเดือนมกราคม ค.ศ. 2019 จอห์นสัน เปิดเผยว่าญาติของเขาและนักมวยปล้ำอาชีพ โรแมน เรนส์ จะปรากฏในภาพยนตร์เรื่องนี้เป็นพี่ชายของฮ็อบส์ นอกจากนี้เขาประกาศว่า คลิฟ เคอร์ติส, จอช เมากา และ จอห์น ทูวี จะเป็นพี่น้องของฮ็อบส์ด้วย เฮเลน เมียร์เรน ก็ยังยืนยันที่จะกลับมาแสดงบทบาทของเธอต่อจาก เร็ว..แรงทะลุนรก 8
การผลิต > การถ่ายทำ

การถ่ายทำเริ่มวันที่ 10 กันยายน ค.ศ. 2018 ในกรุงลอนดอน ประเทศอังกฤษ ดเวย์น จอห์นสันเข้าร่วมการผลิตสองสัปดาห์ต่อมา วันที่ 24 กันยายน ค.ศ. 2018 หลังจากถ่ายทำภาพยนตร์เรื่อง Jungle Cruise เสร็จ ต่อมาเดือนตุลาคม การถ่ายทำย้ายไปกลาสโกว์เพื่อสร้างลอนดอน ถ่ายทำในปลายปี ค.ศ. 2018 ที่สถานีพลังงาน Eggborough, North Yorkshire การผลิตเสร็จสมบูรณ์อย่างเป็นทางการเมื่อวันที่ 27 มกราคม ค.ศ. 2019
ส่วนใหญ่ของการถ่ายทำก็ทำที่สตูดิโอ Shepperton
การผลิต > เบื้องหลังการผลิด

วิชวลเอฟเฟ็กต์นั้นจัดทำโดย DNEG และ Framestore ภายใต้การดูแลของไมค์ แบรเซลตัน และไคล์ แมคคัลลอค และผลิตโดย แดน กราส
การผลิต > เพลงและดนตรีประกอบ

ในเดือนพฤษภาคม ค.ศ. 2019 มีการประกาศว่า ไทเลอร์ เบตส์จะแต่งเพลงประกอบภาพยนตร์เรื่องนี้เป็นครั้งแรกของบทเพลงคือ "Getting Started" ซึ่งแปลว่าการ "การเริ่มต้น" โดยนักร้องชาวอเมริกันนักแต่งเพลง Aloe Blacc และแร็ปเปอร์ J.I.D
ทางการตลาด

โปสเตอร์แรกได้รับการปล่อยตัวเมื่อวันที่ 31 มกราคม ค.ศ. 2019 ตัวอย่างแรกได้รับการปล่อยตัวเมื่อวันที่ 1 กุมภาพันธ์ ค.ศ. 2019 และมีการออกอากาศรายการทีวีในช่วง Super Bowl LIII เมื่อวันที่ 3 กุมภาพันธ์ ค.ศ. 2019 ตัวอย่างที่สองได้รับการปล่อยตัวเมื่อวันที่ 18 เมษายน ค.ศ. 2019 ตัวอย่างที่สามออกฉายเมื่อวันที่ 28 มิถุนายน ค.ศ. 2019
การตอบรับ

ภาพยนตร์เรื่องนี้มีกำหนดฉายในวันที่ 2 สิงหาคม ค.ศ. 2019 ในสหรัฐอเมริกา หลังจากถูกย้ายจากวันที่ 26 กรกฎาคม ค.ศ. 2019 ก่อนหน้านี้ ภาพยนตร์เรื่องนี้จะเริ่มออกฉายทั่วไปในวันที่ 31 กรกฎาคม ค.ศ. 2019 รวมถึงประเทศจีน (23 สิงหาคม)
ภาพยนตร์เรื่องนี้มีรอบปฐมทัศน์โลกที่โรงละคร Dolby ในลอสแอนเจลิส แคลิฟอร์เนียเมื่อวันที่ 13 กรกฎาคม ค.ศ. 2019
การตอบรับ > บ็อกซ์ออฟฟิศ

ใน สหรัฐอเมริกา และ แคนาดา ฮ็อบส์ & ชอว์ คาดว่าจะมีมูลค่ารวม 55-65 ล้านดอลลาร์สหรัฐในช่วงสุดสัปดาห์ ปัจจุบันภาพยนตร์ทำรายได้กว่า 758 ล้านดอลลาร์สหรัฐ เป็นภาพยนตร์ที่ทำรายได้สูงสุดเป็นอันดับที่ 10 ของปี ค.ศ. 2019
คดีทางกฎหมาย

ในเดือนตุลาคม ค.ศ. 2018 นีล เอช. มอริตซ์ ผู้อำนวยการสร้างภาพยนตร์ชุด เดอะฟาสต์แอนด์เดอะฟิวเรียส ยื่นฟ้องยูนิเวอร์แซลพิกเจอส์ สำหรับการผิดสัญญาปากเปล่าและกระทำการทุจริตตั๋วสัญญาใช้เงินหลังจากทางค่ายยูนิเวอร์แซลพิกเจอส์ขับมอริตซ์ออกจากการเป็นผู้อำนวยการสร้างหลักของ ฮ็อบส์ & ชอว์ ต่อมาในเดือนพฤษภาคม ค.ศ. 2019 มีการเปิดเผยว่ายูนิเวอร์แซลตัดมอริตซ์ออกจากการมีส่วนเกี่ยวข้องกับภาพยนตร์ เดอะฟาสต์แอนด์เดอะฟิวเรียส ในอนาคตทั้งหมด
หอประชุมมหาวชิราลงกรณ มหาวิทยาลัยราชภัฏสกลนคร

| หอประชุมมหาวชิราลงกรณ  มหาวิทยาลัยราชภัฏสกลนคร |
| --- | --- |
Maha Vajiralongkorn Auditorium,  Sakon Nakhon Rajabhat University
ภาพหอประชุมมหาวชิราลงกรณ  มหาวิทยาลัยราชภัฏสกลนคร
ข้อมูลทั่วไป
ประเภท: หอประชุม, หอจัดแสดงดนตรี
เมือง: มหาวิทยาลัยราชภัฏสกลนคร 680 หมู่ 11 ถนนนิตโย ตำบลธาตุเชิงชุม อำเภอเมืองสกลนคร จังหวัดสกลนคร
ประเทศ:  ประเทศไทย
เริ่มสร้าง: พ.ศ. 2548 -พ.ศ. 2551
ข้อมูลทางเทคนิค
โครงสร้าง: คอนกรีตเสริมเหล็ก ก่อผนังด้วยอิฐ
หอประชุมมหาวชิราลงกรณ มหาวิทยาลัยราชภัฏสกลนคร เป็นหอประชุมใหญ่ของ มหาวิทยาลัยราชภัฎสกลนคร และเป็นสถานที่ประกอบพิธีพระราชทานปริญญาบัตรแก่ผู้สำเร็จการศึกษาจากมหาวิทยาลัยราชภัฏเขตภาคตะวันออกเฉียงเหนือ หอประชุมมหาวชิราลงกรณ มหาวิทยาลัยราชภัฏสกลนคร ตั้งอยู่ภายในมหาวิทยาลัยราชภัฏสกลนคร อำเภอเมืองสกลนคร จังหวัดสกลนคร
ที่ตั้งและลักษณะเด่น

หอประชุมมหาวชิราลงกรณ มหาวิทยาลัยราชภัฎสกลนคร ตั้งอยู่ภายในมหาวิทยาลัยราชภัฎสกลนคร ใจกลางมหาวิทยาลัย มีลักษณะเป็นอาคารสถาปัตยกรรมไทยร่วมสมัย
ประวัติ

หอประชุมมหาวชิราลงกรณ มหาวิทยาลัยราชภัฎสกลนคร สร้างขึ้นจากปีงบประมาณ 2548 – 2551 มหาวิทยาลัยราชภัฏสกลนคร ได้รับงบประมาณแผ่นดิน จำนวน 122,611,254 บาท (หนึ่งร้อยยี่สิบสองล้านหกแสนหนึ่งหมื่นหนึ่งพันสองร้อยห้าสิบสี่บาทถ้วน) เพื่อก่อสร้างอาคารหอประชุมเอนกประสงค์ จำนวน 1 หลัง เรือนรองรับที่ประทับ 1 หลัง ซึ่งได้ก่อสร้างแล้วเสร็จเมื่อเดือน กันยายน2550 เพื่อใช้ตามวัตถุประสงค์ดังนี้
เป็นสถานที่พระราชทานปริญญาบัตรแก่บัณฑิตมหาวิทยาลัยราชภัฏกลุ่มภาคตะวันออกเฉียงเหนือ 12 แห่ง
เพื่อเป็นศูนย์กลางการจัดประชุมสัมมนา การจัดนิทรรศการระดับชาติ และนานาชาติ การจัดอบรมสัมมนาทางการศึกษา การจัดกิจกรรมต่างๆ และการเผยแพร่ศิลปวัฒนธรรม
ดูเพิ่ม

มหาวิทยาลัยราชภัฎสกลนคร
สงครามประกาศอิสรภาพตุรกี

สงครามประกาศอิสรภาพตุรกี (ตุรกี: Kurtuluş Savaşı "War of Liberation", ยังเป็นที่รู้จักโดยปริยายคือ  İstiklâl Harbi "สงครามประกาศอิสรภาพ" หรือ Millî Mücadele "การทัพชาตินิยม"; 19 พฤษภาคม ค.ศ. 1919 – 24 กรกฎาคม ค.ศ. 1923) เป็นการสู้รบกันระหว่างขบวนการแห่งชาติตุรกีกับตัวแทนฝ่ายสัมพันธมิตร - คือ กรีซบนแนวรบด้านตะวันตก อาร์มีเนียทางด้านตะวันออก ฝรั่งเศสทางตอนใต้ พวกนิยมกษัตริย์และผู้ที่ต้องการแบ่งแยกดินแดนในเมืองต่างๆ และสหราชอาณาจักรและอิตาลีในกรุงอิสตันบูล – ภายหลังจากส่วนต่างๆ ของจักรวรรดิออตโตมันได้ถูกยึดครองและแบ่งแยกภายหลังจากความปราชัยของออตโตมันในสงครามโลกครั้งที่หนึ่ง มีทหารฝ่ายยึดครองอย่างบริติซ ฝรั่งเศส และอิตาลีเพียงไม่กี่คนที่กรีฑาทัพหรือเข้าร่วมการสู้รบ
ขบวนการแห่งชาติตุรกี (Kuva-yi Milliye) ในอานาโตเลีย ได้มีการจัดตั้งสมัชชาใหญ่แห่งชาติ (GNA; ตุรกี: BMM) โดยมุสทาฟา เคมัล อาทาทืร์ค และเพื่อนร่วมขบวนการของเขา ภายหลังสิ้นสุดลงของแนวรบตุรกี-อาร์มีเนีย ฝรั่งเศส-ตุรกี และกรีซ-ตุรกี (มักจะเรียกว่า แนวรบด้านตะวันออก แนวรบทางใต้ และแนวรบตะวันตกของสงคราม, ตามลำดับ) สนธิสัญญาเซเวร์ได้ถูกยกเลิก และสนธิสัญญาคาร์ส(เดือนตุลาคม ค.ศ. 1921) และสนธิสัญญาโลซาน(เดือนกรกฎาคม ค.ศ. 1923) ได้ถูกลงนาม ฝ่ายสัมพันธมิตรได้ออกจากอานาโตเลียและดินแดนตุรกีฝั่งยุโรป(East Thrace) และสมัชชาใหญ่แห่งชาติของตุรกีได้ตัดสินใจที่จะจัดตั้งสาธารณรัฐตุรกี ซึ่งถูกประกาศเมื่อวันที่ 29 ตุลาคม ค.ศ. 1923
ด้วยการจัดตั้งขบวนการชาตินิยมตุรกี การแบ่งแยกดินแดนของจักรวรรดิออตโตมัน และการยกเลิกการปกครองของระบอบสุลต่าน ยุคสมัยออตโตมันและจักรวรรดิได้มาถึงจุดจบ และด้วยการปฏิรูปของอาทาทืร์ค พวกเติร์กได้สร้างประเทศรัฐฆราวาสที่ก้าวหน้าและทันสมัยของตุรกีบนแนวหน้าทางการเมือง เมื่อวันที่ 3 มีนาคม ค.ศ. 1924 กาหลิบ(หัวหน้าศาสนาอิสลาม)แห่งออตโตมันได้ถูกยกเลิกอย่างเป็นทางการและกาหลิบองค์สุดท้ายก็ถูกเนรเทศ
ดูเพิ่ม

การฆ่าล้างเผ่าพันธุ์ชาวอาร์มีเนีย
การฆ่าล้างเผ่าพันธ์ชาวกรีก
การฆ่าล้างเผ่าพันธ์ชาวอัสซีเรีย
Aftermath of World War I
Chronology of the Turkish War of Independence
List of modern conflicts in the Middle East
เหรียญสงครามประกาศอิสรภาพตุรกี
บรรณานุกรม

Barber, Noel (1988). Lords of the Golden Horn: From Suleiman the Magnificent to Kamal Ataturk. London: Arrow. ISBN 978-0-09-953950-6.
Gingeras, Ryan (2022). The Last Days of the Ottoman Empire. Dublin: Random House. ISBN 978-0-241-44432-0.
Dobkin, Marjorie Housepian, Smyrna: 1922 The Destruction of City (Newmark Press: New York, 1988). ISBN 0-966 7451-0-8.
Kinross, Patrick (2003). Atatürk: The Rebirth of a Nation. London: Phoenix Press. ISBN 978-1-84212-599-1. OCLC 55516821.
Kinross, Patrick (1979). The Ottoman Centuries: The Rise and Fall of the Turkish Empire. New York: Morrow. ISBN 978-0-688-08093-8.
Landis, Dan; Albert, Rosita, บ.ก. (2012). Handbook of Ethnic Conflict:International Perspectives. Springer. p. 264. ISBN 9781461404477.
Lengyel, Emil (1962). They Called Him Atatürk. New York: The John Day Co. OCLC 1337444.
Mango, Andrew (2002) [1999]. Ataturk: The Biography of the Founder of Modern Turkey (Paperback ed.). Woodstock, NY: Overlook Press, Peter Mayer Publishers, Inc. ISBN 1-58567-334-X.
Mango, Andrew, The Turks Today (New York: The Overlook Press, 2004). ISBN 1-58567-615-2.
Milton, Giles (2008). Paradise Lost: Smyrna 1922: The Destruction of Islam's City of Tolerance (Paperback ed.). London: Sceptre; Hodder & Stoughton Ltd. ISBN 978-0-340-96234-3. สืบค้นเมื่อ 28 July 2010.
Sjöberg, Erik (2016). Making of the Greek Genocide: Contested Memories of the Ottoman Greek Catastrophe. Berghahn Books. ISBN 978-1785333255.
Pope, Nicole and Pope, Hugh, Turkey Unveiled: A History of Modern Turkey (New York: The Overlook Press, 2004). ISBN 1-58567-581-4.
Yapp, Malcolm (1987). The Making of the Modern Near East, 1792–1923. London; New York: Longman. ISBN 978-0-582-49380-3.
| ฐานข้อมูลการควบคุมรายการหลักฐาน  |
| --- | --- |
ประจำชาติ:  เยอรมนี  อิสราเอล  สหรัฐ 
อื่น ๆ:  İslâm Ansiklopedisi
พญาลอ

| พญาลอ |
| --- | --- |

เสนาบดีแห่ง อาณาจักรหงสาวดี
ดำรงตำแหน่ง 1526–1538
กษัตริย์: พระเจ้าสการะวุตพี
 
ข้อมูลส่วนบุคคล
เกิด: พญาลอ
เสียชีวิต: ค.ศ. 1538 หงสาวดี
ศาสนา: พุทธเถรวาท

พญาลอ (พม่า: ဗညားလော, เสียงอ่านภาษาพม่า: [bəɲá lɔ́]; ถึงแก่กรรม 1538) เสนาบดีผู้ใหญ่ในราชสำนักของ พระเจ้าสการะวุตพี กษัตริย์องค์สุดท้ายแห่ง อาณาจักรหงสาวดี เขาและ พญาเกียรติ์ รวมถึงเสนาบดีผู้ใหญ่คนอื่น ๆ ประสบความสำเร็จในป้องกันการรุกรานจาก อาณาจักรตองอู ถึง 3 ครั้งในช่วงปี ค.ศ. 1534 - 1538 เขาและพญาเกียรติ์เป็นพระอาจารย์ของพระเจ้าสการะวุตพี
พญาลอและพญาเกียรติ์ถูกประหารชีวิตเมื่อ ค.ศ. 1538 ตามพระบัญชาของพระเจ้าสการะวุตพีโดยหลงเชื่อข้อมูลเท็จจากฝ่ายตองอู จากนั้นไม่นานหงสาวดีก็ถูกตองอูตีแตกในปลายปี ค.ศ. 1538
พระเจ้าราชวรวงศ์เธอ เจ้าฟ้าอิศราพงศ์

| พระเจ้าราชวรวงศ์เธอ เจ้าฟ้าอิศราพงศ์ |
| --- | --- |
พระเจ้าราชวรวงศ์เธอ ชั้น 3 เจ้าฟ้าชั้นตรี

ประสูติ: 23 พฤศจิกายน พ.ศ. 2363
สิ้นพระชนม์: 29 ตุลาคม พ.ศ. 2404 (40 ปี)
พระบุตร: 26 องค์
ราชสกุล: อิศรศักดิ์
ราชวงศ์: จักรี
พระบิดา: สมเด็จพระบวรราชเจ้ามหาศักดิพลเสพ
พระมารดา: พระเจ้าราชวรวงศ์เธอ พระองค์เจ้าดาราวดี
พระเจ้าราชวรวงศ์เธอ เจ้าฟ้าอิศราพงศ์ (23 พฤศจิกายน พ.ศ. 2363 — 29 ตุลาคม พ.ศ. 2404) เป็นพระราชโอรสในสมเด็จพระบวรราชเจ้ามหาศักดิพลเสพ กับพระเจ้าราชวรวงศ์เธอ พระองค์เจ้าดาราวดี เป็นต้นราชสกุล อิศรศักดิ์ ณ อยุธยา พระองค์เป็นเจ้าฟ้าวังหน้าพระองค์ที่สองต่อจากสมเด็จพระเจ้าหลานเธอ เจ้าฟ้าพิกุลทอง กรมขุนศรีสุนทร และเป็นเจ้าฟ้าวังหน้าพระองค์สุดท้ายแห่งราชวงศ์จักรี
พระประวัติ

พระเจ้าราชวรวงศ์เธอ เจ้าฟ้าอิศราพงศ์ ประสูติเมื่อวันพฤหัสบดีที่ 23 พฤศจิกายน พ.ศ. 2363 เป็นพระราชโอรสพระองค์ที่ 12 ในสมเด็จพระบวรราชเจ้ามหาศักดิพลเสพ กับพระเจ้าราชวรวงศ์เธอ พระองค์เจ้าดาราวดี เมื่อแรกประสูติมีฐานันดรศักดิ์เป็น พระองค์เจ้า ครั้นในรัชกาลพระบาทสมเด็จพระจอมเกล้าเจ้าอยู่หัว ทรงสถาปนาพระองค์เจ้าอิศราพงศ์ขึ้นเป็น พระเจ้าวรวงศ์เธอ เจ้าฟ้าอิศราพงษ์ เกวลวงษวิสุทธิ์ สุรสีหุตมศักดิ์ อภิลักษณ์ปวโรภยชาติ บริสัษยนารถนราธิบดี เมื่อปี พ.ศ. 2394 ถือเป็นเจ้าฟ้าวังหน้าพระองค์ที่สองต่อจากสมเด็จพระเจ้าหลานเธอ เจ้าฟ้าพิกุลทอง กรมขุนศรีสุนทร ซึ่งเจ้าฟ้าอิศราพงศ์เป็นเจ้าฟ้าวังหน้าพระองค์สุดท้ายแห่งราชวงศ์จักรี และทรงเป็นเจ้านายพระองค์เดียวที่เป็นพระราชนัดดาของทั้งพระบาทสมเด็จพระพุทธยอดฟ้าจุฬาโลกมหาราช (หลานปู่) และ สมเด็จพระบวรราชเจ้ามหาสุรสิงหนาท (หลานตา)
พระเจ้าราชวรวงศ์เธอ เจ้าฟ้าอิศราพงศ์ สิ้นพระชนม์เมื่อวันอังคารที่ 29 ตุลาคม พ.ศ. 2404 พระชันษา 40 ปี พระบาทสมเด็จพระจอมเกล้าเจ้าอยู่หัว ทรงอธิบายถึงพระอาการประชวรของเจ้าฟ้าอิศราพงศ์ในพระราชหัตถเลขาถึงพระเจ้าราชวรวงศ์เธอ พระองค์เจ้าปัทมราช ความว่า "...เจ้าฟ้าอิศราพงศ์เมื่อณวันจันทร์แรมสองค่ำเดือนสิบเอ็ด ได้ไปตามกระหม่อมฉันทอดกระฐินวัดบวรนิเวศ ที่แก้มของเธอข้างขวาเปนเมล็ดขึ้นมาแต่เมื่อไรไม่ทราบ เธอสำคัญว่าเปนสิว เธอบีบดังอาการเธอบีบสิว ก็ให้ปวดอักเสบบวมตั้งแต่หน้าตลอดลงมาถึงหน้าท้อง กรมนรานุชิตเสดจไปประทานยารักษา ครั้นอาการไม่ถอย ใช้ยาหมอบ้าง พระสงฆ์บ้าง กินแลทาแก้ไขไปหลายหมอ ที่บวมนั้นค่อยย่อมลง ครั้นณวันอาทิตย์แรมแปดค่ำเดือนสิบเอ็ดเวลากลางคืน พิศม์วรรณโรคนั้นกลับเข้าทำข้างใน ให้จุกเสียดบิ์ดอุจจาระปัสสาวะ มาจนวันอังคารแรมสิบค่ำเดือนสิบเอ็ดเวลาสี่โมงเช้าก็สิ้นชีวิตร กระหม่อมฉันได้ขึ้นไปอาบน้ำศพแล้วได้รับประทานจัดไว้ศพในโกษฐ์ตั้งไว้ที่บ้านของเธอ..." พระราชทานเพลิงพระศพ ณ พระเมรุผ้าขาว วัดอรุณราชวรารามราชวรมหาวิหาร วันที่ 10 กุมภาพันธ์ พ.ศ. 2404
พระโอรสธิดา

พระเจ้าราชวรวงศ์เธอ เจ้าฟ้าอิศราพงศ์ มีพระโอรสธิดารวม 26 องค์ มีรายพระนามดังต่อไปนี้
หม่อมเจ้าหญิงตะเภา
หม่อมเจ้าหญิงจ้อย (สิ้นชีพิตักษัย 11 สิงหาคม พ.ศ. 2440 พระราชทานเพลิง ณ วัดชนะสงคราม เมื่อวันที่ 22 ธันวาคม พ.ศ. 2453)
หม่อมเจ้าหญิงแดง
หม่อมเจ้าหญิงจริต
หม่อมเจ้าชายกบ (สิ้นชีพิตักษัย 3 พฤษภาคม พ.ศ. 2443)
หม่อมเจ้าหญิงอึ่ง
หม่อมเจ้าหญิงดำ
หม่อมเจ้าหญิงปุก เป็นพระชายาในพระบาทสมเด็จพระนโรดม บรมรามเทวาวตาร ได้รับสถาปนาเป็นพระองค์เจ้าอรรคนารี
หม่อมเจ้าหญิงนกกระจาบ
หม่อมเจ้าหญิงเล็ก
หม่อมเจ้าชายทั่ง (พ.ศ. 2381 — 7 กรกฎาคม พ.ศ. 2462 พระราชทานเพลิง ณ วัดสระเกศ ปี พ.ศ. 2465)
หม่อมเจ้าชายถึก
หม่อมเจ้าชายเข็ม (พ.ศ. 2387 — 5 พฤษภาคม พ.ศ. 2430 พระราชทานเพลิง ณ วัดสระเกศ เมื่อวันที่ 21 มิถุนายน พ.ศ. 2431) มีโอรส คือ
พระยาอุดมพงศ์เพ็ญสวัสดิ์ (หม่อมราชวงศ์ประยูร อิศรศักดิ์)
หม่อมนิวัทธอิศรวงศ์ (หม่อมราชวงศ์พยอม อิศรศักดิ์)
หม่อมเจ้าชายพุก
หม่อมเจ้าชายหอบ (พระราชทานเพลิง ณ วัดดุสิดาราม พ.ศ. 2411)
หม่อมเจ้าชายตุ้ย
หม่อมเจ้าชายเปียก (พ.ศ. 2390 — 26 พฤศจิกายน พ.ศ. 2434 พระราชทานเพลิง ณ วัดสังเวชวิศยาราม เมื่อวันที่ 28 เมษายน พ.ศ. 2435) มีโอรส คือ
หม่อมอนุวงศ์วรพัฒน์ (หม่อมราชวงศ์สำเริง อิศรศักดิ์)
หม่อมเจ้าหญิงปนปรุง บางแห่งว่าชื่อหม่อมเจ้าหญิงปุ้ย (พ.ศ. 2391 — 23 มีนาคม พ.ศ. 2459 พระราชทานเพลิง ณ วัดสระเกศ เมื่อวันที่ 12 มีนาคม พ.ศ. 2460)
หม่อมเจ้าชายโศภณ
หม่อมเจ้าหญิงกาษร (25 กุมภาพันธ์ พ.ศ. 2401 — 27 ตุลาคม พ.ศ. 2467 พระราชทานเพลิง ณ วัดสระเกศ พ.ศ. 2468)
หม่อมเจ้าชายราเชนทร์ (พ.ศ. 2402 — 7 มกราคม พ.ศ. 2470)
หม่อมเจ้าชายบันลังก์ (พ.ศ. 2402 – 18 มีนาคม พ.ศ. 2428 พระราชทานเพลิง ณ วัดสังเวชวิศยาราม เมื่อวันที่ 15 ตุลาคม พ.ศ. 2434)
หม่อมเจ้าชายต่อม
หม่อมเจ้าหญิงเลื่อน (พ.ศ. 2404 — 19 พฤศจิกายน พ.ศ. 2428)
หม่อมเจ้าหญิงเจียน (พระราชทานเพลิง ณ วัดสระเกศ เมื่อวันที่ 24 กุมภาพันธ์ พ.ศ. 2458)
หม่อมเจ้าหญิงแฉ่ง (พระราชทานเพลิงพร้อมหม่อมเจ้าหญิงเจียน)
พระอิสริยยศ

| ธรรมเนียมพระยศของ เจ้าฟ้าอิศราพงศ์ |
| --- | --- |
การทูล: ใต้ฝ่าพระบาท
การแทนตน: ข้าพระพุทธเจ้า
การขานรับ: พ่ะย่ะค่ะ/เพคะ
23 พฤศจิกายน พ.ศ. 2363 — พ.ศ. 2367 : พระวรวงศ์เธอ พระองค์เจ้าอิศราพงศ์
พ.ศ. 2367 — พ.ศ. 2394 : พระเจ้าวรวงศ์เธอ พระองค์เจ้าอิศราพงศ์
พ.ศ. 2394 — 29 ตุลาคม พ.ศ. 2404 : พระเจ้าวรวงศ์เธอ เจ้าฟ้าอิศราพงศ์
สมัยรัชกาลที่ 5 : พระเจ้าบวรวงศ์เธอ เจ้าฟ้าอิศราพงศ์
สมัยรัชกาลที่ 6 : พระเจ้าราชวรวงศ์เธอ เจ้าฟ้าอิศราพงศ์
ปรากฏการณ์เชื่อมั่นมากเกินไป

ปรากฏการณ์เชื่อมั่นมากเกินไป (อังกฤษ: overconfidence effect) เป็นความเอนเอียงทางประชานอันมีหลักฐานชัดเจน ที่ความเชื่อมั่นอันเป็นอัตวิสัยคือเป็นความรู้สึกส่วนตัว จะเกินกว่าความเป็นจริงที่เป็นปรวิสัยอย่างคงเส้นคงวา โดยเฉพาะเมื่อความรู้สึกเชื่อมั่นค่อนข้างสูง
นี่เป็นตัวอย่างหนึ่งของการปรับเทียบความเป็นไปได้ของเหตุการณ์ต่าง ๆ ตามความรู้สึกที่เป็นอัตวิสัย ให้ตรงกับความจริงได้ไม่ดี
ในวรรณกรรมวิชาการต่าง ๆ ความเชื่อมั่นเกินจะมีนิยาม 3 อย่าง คือ
การประเมินเกินสิ่งที่ตนทำ (overestimation)
การเทียบฐานะ/สิ่งที่ตนทำเกินเมื่อเทียบกับผู้อื่น (overplacement)
ความเที่ยงเกินจริง เป็นการแสดงความแน่ใจที่ไม่สมเหตุผลว่าความเชื่อของตนเป็นจริง (overprecision)
วิธีการศึกษาที่ใช้อย่างสามัญก็คือ ถามผู้เข้าร่วมว่า รู้สึกเชื่อมั่นแค่ไหนในความเชื่อที่มีหรือในคำตอบที่ตนให้
ข้อมูลแสดงว่า ความรู้สึกเชื่อมั่นจะเกินความจริงอย่างเป็นระบบ ซึ่งแสดงนัยว่า คนเราเชื่อมั่นว่าตัวเองถูกเกินกว่าเหตุผล
ถ้าความเชื่อมั่นของมนุษย์ปรับเทียบกับความจริงอย่างสมบูรณ์ การตัดสินใจที่เชื่อมั่น 100% ก็ควรจะถูกต้อง 100% เชื่อมั่น 90% ก็ควรถูก 90% เป็นต้น 
เทียบกับผลการศึกษาสำคัญที่พบว่า ความเชื่อมั่นจะเกินจริงเมื่อตอบคำถามที่ยากและไม่คุ้นเคย
ยกตัวอย่างเช่น ในการสะกดคำ ผู้ร่วมการทดลองจะถูก 80% เทียบกับที่ตนอ้างว่าเชื่อมั่นว่าสะกดถูก 100%
กล่าวอีกอย่างก็คือ อัตราความผิดพลาดจริง ๆ อยู่ที่ 20% โดยผู้ร่วมการทดลองคาดว่า อยู่ที่ 0%
ในงานศึกษาที่ผู้ร่วมการทดลองตอบว่าถูกหรือผิดสำหรับประโยคเกี่ยวกับความรู้ทั่วไป พวกเขาเชื่อมั่นเกินในทุก ๆ ระดับ
เช่น ถ้าเชื่อมั่น 100% ในคำตอบของตน ก็จะผิด 20% เป็นต้น
แบบต่าง ๆ > การประเมินเกิน (overestimation)

อาการปรากฏของความเชื่อมั่นเกินอย่างหนึ่งก็คือ ความโน้มเอียงในการประเมินฐานะของตนเกินในเรื่องการตัดสินใจหรือการกระทำ
เป็นความแน่ใจที่ตนรู้สึกเรื่องความสามารถ การกระทำ ระดับการควบคุม และโอกาสความสำเร็จของตน ๆ 
ซึ่งมีโอกาสเกิดมากที่สุดในงานที่ยาก ในสิ่งที่ยาก เมื่อความล้มเหลวมีโอกาสมากกว่า หรือเมื่อบุคคลต้องประเมินในสิ่งที่ตนไม่ชำนาญ
การประเมินเกินยังเกิดในเรื่องต่าง ๆ นอกเหนือจากการกระทำของตน
ซึ่งรวมปรากฏการณ์การแปลสิ่งเร้าผิดว่าควบคุมได้และเหตุผลวิบัติในการวางแผน
แบบต่าง ๆ > การประเมินเกิน (overestimation) > การแปลสิ่งเร้าผิดว่าควบคุมได้

ข้อมูลเพิ่มเติม: การแปลสิ่งเร้าผิดว่าควบคุมได้
การแปลสิ่งเร้าผิดว่าควบคุมได้หมายถึงความโน้มเอียงที่บุคคลจะประพฤติเหมือนกับสามารถควบคุมอะไรได้ เมื่อความจริงไม่สามารถเลย
อย่างไรก็ดี หลักฐานไม่สนับสนุนแนวคิดว่า มนุษย์ประเมินเกินการควบคุมที่ตนมีอย่างเป็นระบบ
คือเมื่อตนสามารถควบคุมได้สูง ก็กลับประเมินน้อยเกินจริงถึงการควบคุมได้ที่ตนมี
แบบต่าง ๆ > การประเมินเกิน (overestimation) > เหตุผลวิบัติในการวางแผน

ข้อมูลเพิ่มเติม: เหตุผลวิบัติในการวางแผน
เหตุผลวิบัติในการวางแผนหมายถึงความโน้มเอียงที่มนุษย์จะประเมินว่างานจะเสร็จเมื่อไรเร็วเกินจริง คือประเมินเวลาเพื่อทำงานให้เสร็จน้อยเกินไป
ซึ่งมีกำลังที่สุดสำหรับงานที่นานและซับซ้อน โดยจะไม่มีเลยหรือประเมินกลับกันสำหรับงานที่ง่าย ๆ และทำเสร็จได้เร็ว
แบบต่าง ๆ > การประเมินเกิน (overestimation) > หลักฐานคัดค้าน

ปรากฏการณ์ความปรารถนาหรือความเชื่อที่อยู่เหนือเหตุผล ที่มนุษย์ประเมินความเป็นไปได้ของเหตุการณ์ตามผลที่ต้องการ ค่อนข้างจะเกิดน้อย
บางส่วนอาจเป็นเพราะมนุษย์บางคนจะมองโลกในแง่ร้ายเพื่อป้องกันตัวก่อนหน้าเหตุการณ์สำคัญ ๆ
เพื่อลดความผิดหวังที่จะติดตามมาถ้าพยากรณ์สิ่งที่จะได้ดีกว่าความเป็นจริง
แบบต่าง ๆ > ความเที่ยงเกินจริง (overprecision)

ความเที่ยงเกินจริง (overprecision) เป็นความเชื่อมั่นเกินจริงว่า ตนรู้ความจริง
หลักฐานของปรากฏการณ์นี้โดยมากมาจากงานศึกษาที่ถามผู้ร่วมการทดลองว่า เชื่อมั่นว่ารายการหนึ่ง ๆ ถูกต้องเท่าไร
แม้จะมีประโยชน์บ้าง แต่วิธีนี้ไม่สามารถแยกแยะการประเมินเกิน (overestimation) จากความเที่ยงเกินจริง (overprecision)
เพราะการตัดสินความเชื่อมั่นในรายการเช่นนี้ แสดงปรากฏการณ์ทั้งสอง
หลังจากให้ตัดสินความถูกต้องของรายการชุดหนึ่ง ถ้าให้ประเมินจำนวนที่ตนตัดสินได้ถูกต้อง ผู้ร่วมการทดลองมักจะไม่รายงานคะแนนของตนเองเกิน
แต่ค่าเฉลี่ยของความเชื่อมั่นในการตัดสินถูกผิดต่อรายการ ก็เกินจำนวนรายการที่ตนอ้างว่าตัดสินถูก
คำอธิบายอย่างหนึ่งก็คือ ความเชื่อมั่นในการตัดสินถูกผิดต่อรายการเกินจริงก็เพราะปรากฏการณ์ความเที่ยงเกินจริง แต่การตัดสินใจทั่วไปไม่แสดงการประเมินเกินอย่างเป็นระบบ
แบบต่าง ๆ > ความเที่ยงเกินจริง (overprecision) > ช่วงความเชื่อมั่น

หลักฐานที่ดีสุดของความเที่ยงเกินจริง มาจากงานศึกษาที่ให้ผู้ร่วมการทดลองชี้บ่งความแน่นอนของความรู้ของตน โดยกำหนดช่วงความเชื่อมั่น 90% สำหรับการประเมินค่าหนึ่ง ๆ โดยเฉพาะ
ถ้ามนุษย์ปรับเทียบกับความจริงอย่างสมบูรณ์ ช่วงความเชื่อมั่น 90% ก็จะรวมค่าที่เป็นจริง 90% ทั้งหมด
แต่จริง ๆ แล้ว อัตราที่ถูกต้องบ่อยครั้งต่ำแค่ 50% ซึ่งแสดงว่า มนุษย์แสดงช่วงความเชื่อมั่นแคบเกินไป ซึ่งก็แสดงว่า มนุษย์คิดว่า ความรู้ของตน ๆ แม่นยำเกินความเป็นจริง
แบบต่าง ๆ > การเทียบฐานะเกิน (overplacement)

การเทียบฐานะเกินอาจเป็นอาการปรากฏเด่นที่สุดของปรากฏการณ์มั่นใจมากเกินไป
เป็นการเปรียบการกระทำ/ฐานะของตนเองเทียบกับผู้อื่น
ซึ่งเกิดเมื่อมนุษย์เชื่อว่าตนดีกว่าคนอื่น หรือ "ดีกว่าคนอื่นโดยเฉลี่ย"
มันเป็นการจัดหรือให้คะแนนว่าตนดีกว่า/เก่งกว่าคนอื่น 
เป็นสิ่งที่เกิดบ่อยกว่าในงานง่าย ๆ ที่เราเชื่อว่าทำสำเร็จได้ง่าย
คำอธิบายสำหรับปรากฏการณ์นี้ก็คือมันช่วยให้รู้สึกดีกับตัวเองและช่วยรักษาความภูมิใจในตน
แบบต่าง ๆ > การเทียบฐานะเกิน (overplacement) > ปรากฏการณ์เหนือกว่าโดยเฉลี่ย

บทความหลัก: ความเหนือกว่าเทียม
ปรากฏการณ์เหนือกว่าโดยเฉลี่ยที่ดังสุดอาจเป็นงานปี 1981 ที่พบว่า ผู้ขับรถชาวอเมริกัน 93% ให้คะแนนตัวเองว่า ขับรถดีกว่าค่ามัธยฐาน
ปรากฏการณ์ที่โรงเรียนในเขตต่าง ๆ อ้างว่า นักเรียนของตนเรียนดีกว่านักเรียนโดยเฉลี่ยของประเทศได้เรียกว่า ปรากฏการณ์ทะเลสาบโวบีกอน (Lake Wobegon effect) ตามเมืองในนิยายที่ "หญิงทั้งหมดแข็งแรง ชายทุกคนรูปหล่อ และเด็กทั้งปวงเหนือกว่าเด็กธรรมดา"
การเทียบฐานะเกินก็พบในสถานการณ์อื่น ๆ มากมากหลายอย่างเช่นกัน
แต่งานปี 1999 ก็ได้แสดงว่า ปรากฏการณ์นี้จำกัดอยู่ในสิ่งที่ทำง่าย ๆ ที่การทำสำเร็จเป็นเรื่องปกติและผู้ทำรู้สึกว่า ตนสามารถ
สำหรับงานที่ยาก ปรากฏการณ์จะกลับกันคือผู้ทำจะรู้สึกว่าทำได้แย่กว่าผู้อื่น
แบบต่าง ๆ > การเทียบฐานะเกิน (overplacement) > การมองในแง่ดีโดยเปรียบเทียบ

ข้อมูลเพิ่มเติม: ความเอนเอียงโดยการมองในแง่ดี
นักวิจัยบางท่านอ้างว่า มนุษย์คิดว่าสิ่งดี ๆ มีโอกาสเกิดแก่ตนเองมากกว่าคนอื่น เทียบกับสิ่งร้าย ๆ ที่มีโอกาสเกิดแก่ตนเองน้อยกว่าผู้อื่น
แต่นักวิจัยอื่น ๆ ก็ได้ชี้ว่า งานวิจัยที่ผ่าน ๆ มามักจะตรวจสอบผลดีที่เกิดทั่ว ๆ ไป (เช่น การมีบ้านเป็นของตนเอง) และผลร้ายที่มีน้อย (เช่น ถูกฟ้าผ่า)
คือ ความเกิดบ่อยของเหตุการณ์เป็นตัวอธิบายสิ่งที่ค้นพบในงานก่อน ๆ เกี่ยวกับการมองในแง่ดีโดยเปรียบเทียบ
มนุษย์คิดว่าเหตุการณ์ที่สามัญ (เช่น จะมีอายุเกิน 70 ปี) มีโอกาสเกิดแก่ตนมากกว่าคนอื่น ๆ และเหตุการณ์ที่มีน้อย (เช่น จะมีอายุเกิน 100 ปี) มีโอกาสเกิดขึ้นแก่ตนเองน้อยกว่าคนอื่น
แบบต่าง ๆ > การเทียบฐานะเกิน (overplacement) > การแปลสิ่งเร้าผิดเชิงบวก

ข้อมูลเพิ่มเติม: การแปลสิ่งเร้าผิดเชิงบวก
งานปี 1988 อ้างว่า มนุษย์ยึดติดกับความเชื่อในตนเองที่ดีเกินจริง แปลสิ่งเร้าผิดว่าควบคุมได้ และเชื่อความดี/ความเก่งกว่าที่ไม่เป็นจริง เพราะมันช่วยให้รับมือเหตุการณ์และก้าวหน้าในชีวิตได้
แม้จะมีหลักฐานว่าความเชื่อที่มองโลกในแง่ดีจะมีสหสัมพันธ์กับชีวิตที่ดีกว่า งานวิจัยโดยมากที่แสดงความสัมพันธ์เช่นนี้ ก็สามารถอธิบายได้ในแง่อื่น ๆ ด้วย